A DK úgy beszél következetlenségről, hogy épp a tárgyalások megkezdése előtt táncol vissza a közös listától.

Csúcsra jár a káosz a baloldalon, miközben a Botka László és az MSZP közötti gubancokat próbálja mindenki kibogozni, a DK bejelentette, önálló listát indít, és koordinált jelöltállítást javasol. Mindezt akkor, mikor a Botka László által bejelentett közös listás ajánlatról jövő héten indulnának a tárgyalások a többi párttal, Molnár Gyula MSZP elnök egy háttérbeszélgetésen azt mondta, végső soron támogatná, hogy Gyurcsány is rajta legyen a listán (amit Botka kizártnak tart), illetve a Tarjányi Péter által elindított Magyar Progresszív Mozgalom nem titkolt célja, hogy kívülről megbuktassák Botka Lászlót.

"A DK sajnos már nem tudja követni az MSZP álláspontjának változásait a demokratikus ellenzék választási együttműködésével kapcsolatban. Amit viszont látunk, az sok esetben nem találkozik a mi véleményünkkel, kultúránkkal és szerintünk ellentétes a demokratikus ellenzék és a remélt új köztársaság érdekeivel.

Sajnáljuk.

A DK a továbbiakban nem folytatja a közös listáról az MSZP által elindított vég nélküli vitát, amely kilenc hónap alatt odáig sem jutott, hogy akár egyetlen hivatalos tárgyalás lett volna az ellenzéki pártok között. Az idő elfogyott, fél év múlva választások lesznek. Az MSZP stratégiája és az elmúlt kilenc hónapban követett politikája lehetetlenné teszi a közös listás indulást."

Azt a közös listás indulást, amiről eddig az MSZP miniszterelnök-jelöltének, Botka Lászlónak volt egy gáláns, de nagyjából mindenki által lesöpört ajánlata.

Gyurcsány továbbá azt is kiírta a Facebookra:

"Tárgyalásokat az egyéni választókerületekben induló jelöltekről kell folytatnunk. A választási győzelem egyetlen szervezeti előfeltétele, hogy az egyéni választókörzetekben egy demokratikus ellenzéki jelölt álljon a Fidesz jelöltjével szemben. Készen állunk ilyen tárgyalásokra valamennyi demokratikus ellenzéki párttal. Az arányosság, a méltányosság szempontjai alapján gyorsan megállapodásra juthatunk.

Csak elszántság kell hozzá."

Az MSZP is reagált:

"Gyurcsány Ferenc és pártja, a Demokratikus Koalíció évek óta másról sem beszél, mint az összefogás szükségességéről. Ehhez képest Gyurcsány Ferenc ma bejelentette, hogy hátat fordít az ellenzéki tárgyalásoknak, és önálló listát állít a 2018-as választásokon. A DK álláspontjával szemben a miénk soha nem változott: az MSZP szerint az országot szétrabló Fidesz-kormány leváltásához közös miniszterelnök-jelöltre, közös ellenzéki listára, és mind a 106 választókerületben egyetlen ellenzéki jelöltre van szükség a két szélsőjobboldali párt, a Fidesz és a Jobbik jelöltjeivel szemben."